Argentyne verloor, Hane kán kraai! | Netwerk24
Verdagte weer vas in Lesotho ná plaasaanval
Een van die vier vermeende aanvallers van Daleen van der Hoven (80) is weer in Lesotho in hegtenis geneem nadat hy vroeër deur die polisie in Lesotho vrygelaat moes word omdat pogings tot uitlewering aan Suid-Afrika misluk het.
6 rowers ná reeks sakerooftogte vasgetrek
Ses rowers wat vermoedelik by 'n reeks sakerooftogte in Kaapstad betrokke was, is agter tralies.
Moordenaar 16 jaar ná gru-moorde aangekeer
'n Veroordeelde plaasmoordenaar wat vir 16 jaar die gereg ontduik het, is Donderdag aangekeer waar hy glo al jare lank by 'n myn aan die Wes-Rand werk.
Engelse boulers het hef in hand
Engeland se boulers het weer die hef in die hand gehad op 'n verkorte eerste dag van die tweede kriekettoets teen Pakistan, wat Donderdag in Southampton begin het.
KSA-raad wou nie na ons luister, sê Moroe se regspan
'n Lang vergadering tussen Krieket Suid-Afrika (KSA) se raad en die beheerliggaam se geskorste uitvoerende hoof, Thabang Moroe, kon Donderdag stééds geen klarigheid oor dié sloerende saak bring nie.
F1: Perez herstel van virus, reg vir Spaanse GP
Die Mexikaanse Formule Een-renjaer Sergio Perez sal die naweek in Spanje weer vir Racing Point deelneem nadat sy laaste Covid-19-toets negatief is.
Ekonomiese herstel nou prioriteit – Nedlac
Maatreëls is nodig om verdere skade aan die ekonomie te voorkom, sê die nasionale ekonomiese, ontwikkelings- en arbeidsraad (Nedlac).
Staatskuld gaan 100% van die bruto binnelandse produk (BBP) bereik, al dink die regering hy kan dit op mediumtermyn stabiliseer.
'Sigarette in SA móét nagespoor kan word'
Die inmenging van die tabakbedryf in regeringsbeleid het die afgelope jaar daartoe gelei dat die inwerkingstelling van 'n na- en opsporingstelsel uitgestel is.
Brink: veelsydige gedaantes
As visuele kunstenaar, musikant, instrumentmaker én wiskundige kan Anton Brink waarlik as 'n Renaissance-man beskou word. Willemien Green het met hom oor sy lewe en werk in die tyd van Covid-19 gesels.
SA flieks soos 'Fiela' op aanlyn indie-fees
Rolprentvrate wat reeds hul gunsteling-stromingsdiens se aanbod deurgedraf het, het danksy die Suid-Afrikaanse Onafhanklike Rolprentfees (Saiff) binnekort nog sowat 'n honderd aanbiedinge om van te kies.
Argentyne verloor, Hane kán kraai!
Deur Leighton Koopman 22 September 2019 00:00
Frankryk en Argentinië was gister in 'n behoorlike wedstryd van twee helftes gewikkel met die Hane wat hul eerste Wêreldbeker-groepwedstryd naelskraap met 23-21 beklink het.
'n Skepdoel in die doodsnikke deur hul plaasvervanger-losskakel, Camille Lopez, het die knoop in die Tokio-stadion vir sy span deurgehak, maar ook dié wedstryd het 'n 'n goeie dosis omstredenheid opgelewer.
Argentinië se heelagter, Emiliano Boffelli, het die kans gehad om sy span met enkele minute oor met 'n strafdoel voor te kry, maar sy skop pale toe was mis.
Emiliano Boffelli, heelagter van Argentinië, en Frankryk se Damian Penaud ding mee om 'n hoë bal in hul Wêreldbeker-kragmeting gisteroggend in Tokio. Foto: Getty Images
Soos Frankryk ook vir 'n vale verdedig het met sekondes oor, het hulle pal onkant gestaan, maar dit is misgekyk deur die skeidsregter, Angus Gardner.
As hy dit raakgesien het, sou dit 'n strafskop binne trefafstand vir die Suid-Amerikaners beteken het, wat hulle moontlik 'n oorwinning sou besorg het.
Ná die wedstryd het Mario Ledesma, afrigter van die Poemas, gemor oor veral daardie laaste bewegings waar hy gevoel het sy span moes 'n strafskop gekry het weens die onkantspel van die Hane.
Tog kan die Franse in hul noppies voel met die oorwinning in groep C – die sogenaamde groep van die dood – waarin Engeland hulle ook bevind.
Dit was 'n uiters belangrike wen wat die Hane vroeg die voordeel gee om deur te dring tot die kwarteindronde.
Frankryk het in die eerste helfte oorheers en die Argentyne met opwindende hardlooprugby van hul voete af gespeel.
Hul hardlooplyne en die manier waarop hulle die bal uitgegee het om 'n spanmaat in 'n gaping te plaas, was uiters aanskoulik en doeltreffend.
Veral die Franse senter Gael Fickou het 'n puik drie gedruk toe sy sentermaat Virimi Vakatawa goeie voetwerk gewys het in die aanloop tot Fickou se drie.
Drie minute later het die skrumskakel, Antoine Dupont, gaan druk ná goeie samespel deur Maxime Medard, die Franse heelagter, en die regtervleuel, Damian Penaud.
Die 20-jarige Franse losskakel, Romain Ntamack, was ook koelkop met sy stelskopwerk en het op die aanval ook goed gelyk.
Met 'n voorsprong van 20-3 teen rustyd het dit gelyk of Frank­ryk dié tweestryd in die sakkie gehad het.
Die Poemas se gees was egter nie gedemp nie en hulle het stadig maar seker in die tweede 40 minute die Hane se stertvere begin pluk.
Twee drieë deur Guido Petti en Julian Montoya met Petti se drie wat deur Nicolas Sanchez verdoel is en twee strafdoele vanaf die skopvoet van die plaasvervanger-losskakel, Benjamin Urdapiletta, het die Argentyne weer voor op die telbord gekry.
Lopez se skepdoel, wat hy komkommerkoel uitgevoer het, het die voortou in die 69ste minuut weer aan die Franse besorg.
Bofelli se verbroude strafdoelpoging kort voor die eindfluitjie het nie die Poemas se vuur geblus nie. Hulle het steeds aangeval opsoek na die wenpunte.
Die Hane se verdediging het egter goed gehou vir die oorwinning.
Guilhem Guirado, kaptein van Frankryk, het agterna gebieg dat hy gedink het dis neusie verby vir hulle toe Argentinië die strafskop in die doodsnikke kry.
"Sjoe, ek is bly ons kon die kompetisie met 'n oorwinning begin. Dit was 'n klipharde wedstryd," het hy met 'n tevrede glimlag gesê.
"Ons was klinies in die eerste helfte en as ons só speel, is ons 'n gevaarlike span. Maar ons kon net nie die balbesit beheer in die tweede helfte nie."
Pablo Matera, kaptein van die Poemas, het gesê hulle was net nie goed genoeg nie.
"Ons het 'n baie swak begin gehad. Frankryk het nie te veel gedoen nie, maar hulle het hul geleenthede benut."